
Παρασκευή 4 Σεπτεμβρίου 2026
Αθήνα, σήμερα στις 4 Σεπτεμβρίου 2026, ημέρα Παρασκευή και ώρα 8.58΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Δ΄ Αντιπροέδρου αυτής κ. ΠΑΡΙ ΚΟΥΚΟΥΛΟΠΟΥΛΟΥ 
ΠΡΟΕΔΡΕΥΩΝ (Πάρις Κουκουολόπουλος): Καλή σας ημέρα, κυρίες και κύριοι συνάδελφοι. Αρχίζει η συνεδρίαση. 
(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 2-9-2026 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΠ΄ συνεδριάσεώς του, της Τετάρτης 2 Σεπτεμβρίου 2026, σε ό,τι αφορά: α) την εκλογή Αντιπροέδρου από την πέμπτη σε δύναμη Κοινοβουλευτική Ομάδα της Βουλής και β) την ψήφιση στο σύνολο του σχεδίου νόμου: «Νέο πλαίσιο μέτρων στεγαστικής αρωγής και λοιπών ενισχύσεων μετά από φυσικές καταστροφές, βελτίωση πλαισίου κρατικής αρωγής και ιδιωτικής ασφάλισης επιχειρήσεων έναντι φυσικών καταστροφών – Τροποποιήσεις ν. 4797/2021 και ν. 5116/2024 και λοιπές διατάξεις»)
Πριν εισέλθουμε στη συζήτηση της επίκαιρης ερώτησης, έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 7 Σεπτεμβρίου του 2026. 
Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)
1. Η με αριθμό 1247/25-8-2026 επίκαιρη ερώτηση του Βουλευτή Ηρακλείου της Κοινοβουλευτικής Ομάδας της Νέας Δημοκρατίας κ. Ελευθέριου Αυγενάκη προς τον Υπουργό Υποδομών και Μεταφορών με θέμα: «Άμεση δρομολόγηση της δημοπράτησης του Φράγματος Πλατύ Ποταμού Π.Ε. Ρεθύμνου, Κρήτης - Κρίσιμη η υλοποίηση του έργου για τη Μεσσαρά». 
2. Η με αριθμό 1249/25-8-2026 επίκαιρη ερώτηση του Βουλευτή Ηλείας της Κοινοβουλευτικής Ομάδας του ΠΑΣΟΚ-Κινήματος Αλλαγής κ. Μιχαήλ Κατρίνη προς τον Υπουργό Υποδομών και Μεταφορών με θέμα: «Αβεβαιότητα για την κατασκευή του «Πύργος-Καλό Νερό Τσακώνα». 
3. Η με αριθμό 1258/31-8-2026 επίκαιρη ερώτηση του Βουλευτή Α΄ Πειραιώς της Κοινοβουλευτικής Ομάδας του Κομμουνιστικού Κόμματος Ελλάδας κ. Νικολάου Αμπατιέλου προς τον Υπουργό Υποδομών και Μεταφορών με θέμα: «Για την άρνηση της Hellenic Train πραγματοποίησης επίσκεψης στα κεντρικά γραφεία της». 
4. Η με αριθμό 1254/27-8-2026 επίκαιρη ερώτηση του Βουλευτή Έβρου της Κοινοβουλευτικής Ομάδας της Ελληνικής Λύσης - Κυριάκος Βελόπουλος κ. Παράσχου Παπαδάκη προς τον Υπουργό Εθνικής Άμυνας με θέμα: «Απαγόρευση ανάρτησης της Ελληνικής Σημαίας στο Τριεθνές του Ν. Έβρου». 
5. Η με αριθμό 1265/31-8-2026 επίκαιρη ερώτηση του Βουλευτή Επικρατείας της Κοινοβουλευτικής Ομάδας της Πλεύσης Ελευθερίας κ. Αλεξάνδρου Καζαμία προς τον Υπουργό Εθνικής Οικονομίας και Οικονομικών με θέμα: «Αφού εξόντωσε τη μεσαία τάξη επί μια τετραετία, η Κυβέρνηση προσποιείται τώρα πως τη θυμήθηκε ενόψει της προεκλογικής ΔΕΘ». 
6. Η με αριθμό 1251/26-8-2026 επίκαιρη ερώτηση της Ανεξάρτητης Βουλευτού Α΄ Ανατολικής Αττικής κ. Ελένης Καραγεωργοπούλου προς τον Υπουργό Υποδομών και Μεταφορών με θέμα: «Διαφάνεια, κοινοβουλευτική ενημέρωση και ασφάλεια πριν την επανεκκίνηση της Γραμμής 4 στην Κυψέλη». 
7. Η με αριθμό 1252/26-8-2026 επίκαιρη ερώτηση της Ανεξάρτητης Βουλευτού Κοζάνης κ. Καλλιόπης Βέττα προς τον Υπουργό Αγροτικής Ανάπτυξης και Τροφίμων με θέμα: «Σε απόγνωση οι κτηνοτρόφοι της Δυτικής Μακεδονίας - Επιτακτική ανάγκη για έκτακτη χρηματοδοτική στήριξη». 
8. Η με αριθμό 1256/28-8-2026 επίκαιρη ερώτηση της Ανεξάρτητης Βουλευτού Κοζάνης κ. Καλλιόπης Βέττα προς τον Υπουργό Υποδομών και Μεταφορών με θέμα: «Η ταλαιπωρία στην Εγνατία Οδό συνεχίζεται αδικαιολόγητα για τους διερχόμενους οδηγούς, την ώρα που δρομολογούνται υπέρογκες αυξήσεις στα διόδια». 
9. Η με αριθμό 1264/31-8-2026 επίκαιρη ερώτηση του Ανεξάρτητου Βουλευτή Α΄ Αθηνών κ. Αθανασίου (Νάσου) Ηλιόπουλου προς τον Υπουργό Υποδομών και Μεταφορών με θέμα: «Μετρό Κυψέλης: Πώς θα προστατευτούν οι κάτοικοι και ποιος θα πληρώσει τις ζημιές;». 
10. Η με αριθμό 1266/31-8-2026 επίκαιρη ερώτηση του Ανεξάρτητου Βουλευτή Ηρακλείου κ. Μιχαήλ Γαυγιωτάκη προς την Υπουργό Παιδείας, Θρησκευμάτων και Αθλητισμού με θέμα: «Στάδιο Ελευθερίας Ηρακλείου, νέα δαπάνη 1,17 εκατ. ευρώ για την αποκατάσταση αστοχίας προηγούμενου έργου». 
Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)
1. Η με αριθμό 1248/25-8-2026 επίκαιρη ερώτηση του Βουλευτή Ηρακλείου της Κοινοβουλευτικής Ομάδας της Νέας Δημοκρατίας κ. Ελευθέριου Αυγενάκη προς τον Υπουργό Αγροτικής Ανάπτυξης και Τροφίμων με θέμα: «Ζητήματα καθυστερήσεων ελέγχων και εκκαθάρισης δαπανών στα Επιχειρησιακά Προγράμματα Εργασίας των Οργανώσεων Ελαιουργικών Φορέων (ΟΕΦ) 2024-2027- Συνέπειες στη ρευστότητα των φορέων». 
2. Η με αριθμό 1250/26-8-2026 επίκαιρη ερώτηση του Βουλευτή Ιωαννίνων της Κοινοβουλευτικής Ομάδας του ΠΑΣΟΚ-Κινήματος Αλλαγής κ. Ιωάννη Τσίμαρη προς τον Υπουργό Υγείας με θέμα: «Απόσυρση του καινοτόμου ογκολογικού φαρμάκου sacituzumabgovitecan - Κίνδυνος απώλειας θεραπευτικής επιλογής για ασθενείς με καρκίνο του μαστού». 
3. Η με αριθμό 1259/31-8-2026 επίκαιρη ερώτηση της Βουλευτού Β1΄ Βόρειου Τομέα Αθηνών της Κοινοβουλευτικής Ομάδας του Κομμουνιστικού Κόμματος Ελλάδας κ. Αφροδίτης Κτενά προς την Υπουργό Παιδείας, Θρησκευμάτων και Αθλητισμού με θέμα: «Για την καταβολή της αποζημίωσης της πρακτικής άσκησης στους αποφοίτους των Σχολών Ανώτερης Επαγγελματικής Κατάρτισης (Σ.Α.Ε.Κ.)». 
4. Η με αριθμό 1255/27-8-2026 επίκαιρη ερώτηση του Βουλευτή Σερρών της Κοινοβουλευτικής Ομάδας της Ελληνικής Λύσης - Κυριάκος Βελόπουλος κ. Κωνσταντίνου Μπούμπα προς τον Υπουργό Εθνικής Οικονομίας και Οικονομικών με θέμα: «Δυσχέρεια στην εφαρμογής του Ν.5024/2023 (αναφορικά με τα δημόσια κτήματα) σε περιοχές ειδικού καθεστώτος (Νatura)». 
5. Η με αριθμό 1267/31-8-2026 επίκαιρη ερώτηση της Βουλευτού Α΄ Αθηνών της Κοινοβουλευτικής Ομάδας της Πλεύσης Ελευθερίας κ. Έλλης Ρούσσου προς τον Υπουργό Κλιματικής Κρίσης και Πολιτικής Προστασίας με θέμα: «Πυρκαγιές 2026: Ποια έργα πρόληψης είχαν πράγματι ολοκληρωθεί στις περιοχές που κάηκαν και ποια παρέμειναν ανεκτέλεστα; Και τι ποσά διατέθηκαν για έργα πρόληψης». 
6. Η με αριθμό 1253/26-8-2026 επίκαιρη ερώτηση του Βουλευτή Λαρίσης της Κοινοβουλευτικής Ομάδας της Νέας Δημοκρατίας κ. Μάξιμου Χαρακόπουλου προς τον Υπουργό Αγροτικής Ανάπτυξης και Τροφίμων με θέμα: «Αλλαγή του θεσμικού πλαισίου για την ένταξη των βιοκαλλιεργητών στις Κρατικές Οικονομικές Ενισχύσεις (Κ.Ο.Ε.) και ενίσχυση των βιοκαλλιεργητών μήλου της Ελασσόνας». 
7. Η με αριθμό 1263/31-8-2026 επίκαιρη ερώτηση του Βουλευτή Ροδόπης της Κοινοβουλευτικής Ομάδας του ΠΑΣΟΚ-Κινήματος Αλλαγής κ. Ιλχάν Αχμέτ προς τον Υπουργό Υγείας με θέμα: «Σταθερή θερινή κάλυψη του παραλιακού μετώπου της Ροδόπης με ασθενοφόρο και άμεση στελέχωση του Τομέα ΕΚΑΒ Κομοτηνής». 
8. Η με αριθμό 1260/31-8-2026 επίκαιρη ερώτηση της Βουλευτού Β2΄ Δυτικού Τομέα Αθηνών της Κοινοβουλευτικής Ομάδας του Κομμουνιστικού Κόμματος Ελλάδας κ. Παρασκευής (Βιβής) Δάγκα προς τον Υπουργό Υγείας με θέμα: «Η οριακή κατάσταση στις δημόσιες δομές θεραπείας των Διαταραχών Πρόσληψης Τροφής (ΔΠΤ) θέτει σε κίνδυνο την υγεία και τη ζωή των ασθενών». 
9. Η με αριθμό 1257/28-8-2026 επίκαιρη ερώτηση του Βουλευτή Έβρου της Κοινοβουλευτικής Ομάδας της Ελληνικής Λύσης - Κυριάκος Βελόπουλος κ. Παράσχου Παπαδάκη προς τον Υπουργό Υποδομών και Μεταφορών με θέμα: «Άμεση ανάγκη αποκατάστασης ζωτικής σημασίας δρόμου της Σαμοθράκης, η επισκευή του οποίου παραμένει ως εκκρεμότητα από την φυσική καταστροφή της 26/09/2017». 
10. Η με αριθμό 1268/31-8-2026 επίκαιρη ερώτηση του Βουλευτή Β3΄ Νότιου Τομέα Αθηνών της Κοινοβουλευτικής Ομάδας της Πλεύσης Ελευθερίας κ. Σπυρίδωνος Μπιμπίλα προς την Υπουργό Παιδείας, Θρησκευμάτων και Αθλητισμού με θέμα: «Σίτιση στα σχολεία και προστασία της υγείας των μαθητών». 
11. Η με αριθμό 1262/31-8-2026 επίκαιρη ερώτηση του Βουλευτή Ηρακλείου της Κοινοβουλευτικής Ομάδας του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Κλιματικής Κρίσης και Πολιτικής Προστασίας με θέμα: «Λήψη των αναγκαίων μέτρων για το Πυροσβεστικό κλιμάκιο Σητείας Λασιθίου Κρήτης». 
Κυρίες και κύριοι συνάδελφοι, εισερχόμαστε στη συζήτηση των
ΕΠΙΚΑΙΡΩΝ ΕΡΩΤΗΣΕΩΝ
Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα σχετικά με τη συζήτηση των επίκαιρων ερωτήσεων στο πλαίσιο του κοινοβουλευτικού ελέγχου την Παρασκευή 4 Σεπτεμβρίου 2026, ότι η υπ’ αριθμόν 1261/31-8-2026 επίκαιρη ερώτηση θα απαντηθεί από τον Υφυπουργό Προστασίας του Πολίτη κ. Ιωάννη Λαμπρόπουλο.
Προχωρούμε, λοιπόν, στη συζήτηση της μιας και μοναδικής για σήμερα, της με αριθμό 1261/31-8-2026 επίκαιρης ερώτησης πρώτου κύκλου του Ανεξάρτητου Βουλευτή Β1΄ Βόρειου Τομέα Αθηνών κ. Χαράλαμπου Κατσιβαρδά προς τον Υπουργό Προστασίας του Πολίτη με θέμα: «Αξιοποίηση αστυνομικών ιατρών με μετακίνηση-απόσπασή τους σε στρατιωτικά νοσοκομεία». 
Κύριε συνάδελφε, έχετε τον λόγο. 
ΧΑΡΑΛΑΜΠΟΣ ΚΑΤΣΙΒΑΡΔΑΣ: Ευχαριστώ πολύ, κύριε Πρόεδρε. 
Αξιότιμε κύριε Πρόεδρε, αξιότιμε κύριε Υπουργέ, κατ’ αρχάς να σας ευχαριστήσω για το γεγονός ότι ανταποκριθήκατε σε μία ερώτηση η οποία είναι κρίσιμη και αφορά ένα μεγάλο μέρος των στελεχών της ΕΛ.ΑΣ.. Είναι γνωστό τοις πάσι το γεγονός ότι η Κυβέρνηση έχει εκδηλώσει εκασταχού στα αρμόδια Υπουργεία ευαισθησία και τείνει ευήκοον ους για ζητήματα τα οποία αναφύονται κατά την εκτέλεση των καθηκόντων των ανάλογων Υπουργείων. Πολλώ δε μάλλον στο συγκεκριμένο Υπουργείο, στο οποίο και εσείς προσωπικά έχετε αποδυθεί σε μία εργώδη και επίμοχθη προσπάθεια να επιλύονται αναφυόμενα τέτοιας φύσεως ζητήματα. 
Και έρχομαι ευθύς εξ αρχής στο περιεχόμενο της ερωτήσεως. Υπήρχε μια προβληματική η οποία έχει εντοπιστεί, καθότι υπάρχουν επιστήμονες ιατροί ταυτοχρόνως έχοντες την ιδιότητα -δεν την έχουν απεμπολήσει- του εν ενεργεία στελέχους της ΕΛ.ΑΣ. και έχουν αποκτήσει την ειδικότητα, κάνοντας χρήση της προσήκουσας νομοθεσίας, της οικείας νομοθεσίας δηλαδή, λαμβάνοντας άδεια εκπαιδεύσεως μετά πλήρων αποδοχών. Άρα, δηλαδή, εδώ βλέπουμε ότι υπάρχουν εν ενεργεία στελέχη της ΕΛ.ΑΣ. ειδικοί ιατροί επιστήμονες που έχουν εκπαιδευτεί και έχουν λάβει την ειδικότητά τους με κονδύλια του Δημοσίου, εντούτοις όμως επί τη πράξει υπάρχει η εξής δυστοκία: δεν μπορούν να απορροφηθούν και να εκπληρώσουν τα καθήκοντά τους ως ειδικοί επιστήμονες στην ΕΛ.ΑΣ.. Από τη μία είναι το φαινόμενο αυτό, από την άλλη έχει παρατηρηθεί επίσης ότι υπάρχει μια έλλειψη ιατρικού προσωπικού στα στρατιωτικά νοσοκομεία τα οποία υπάγονται στη δικαιοδοσία του Υπουργείου Εθνικής Αμύνης. 
Άρα, το ερώτημα, εν κατακλείδι, το οποίο τίθεται είναι το εξής: Έχει λάβει γνώση, έχει εντοπίσει αυτή τη δυστοκία, την αντινομία, την αντίφαση το Υπουργείο; Υπάρχει πρόνοια ούτως ώστε κατ’ εφαρμογήν του ήδη αρκούντως ικανοποιητικού προεδρικού διατάγματος, το οποίο προβλέπει τη δυνατότητα αποσπάσεως στελεχών της ΕΛ.ΑΣ. ιατρών με ειδικότητα, να αποσπώνται από την ΕΛ.ΑΣ. στα στρατιωτικά νοσοκομεία και κατ’ αυτόν τον τρόπο να μπορούν ουσιαστικά να εκπληρώνουν τον κύκλο των καθηκόντων που άπτεται της επιστήμης της ιατρικής, την οποία έχουν σπουδάσει; 
Άρα, εν άλλοις λόγοις και τελειώνω, το πρώτο ερώτημα είναι αν έχει εντοπιστεί αυτή η αντίφαση, δηλαδή της υπερπληθώρας αναξιοποίητων επί τη πράξει ιατρών στην ΕΛ.ΑΣ. και αν ναι, αν έχει ληφθεί η πρόνοια προκειμένου να εφαρμόζεται απαρεγκλίτως το υφιστάμενο νομοθετικό πλαίσιο, το οικείο δηλαδή προεδρικό διάταγμα, ούτως ώστε να αποσπώνται από την ΕΛ.ΑΣ. στα στρατιωτικά νοσοκομεία απροσκόπτως και κατ’ αυτόν τον τρόπο να μην εμφανίζεται αυτή η ασυμμετρία της ελλείψεως προσωπικού. Δηλαδή, η ασυμμετρία έγκειται στην υπερπληθώρα των ιατρών στην ΕΛ.ΑΣ. και στην έλλειψη ιατρικού προσωπικού στα στρατιωτικά νοσοκομεία αρμοδιότητας και δικαιοδοσίας του Υπουργείου Εθνικής Αμύνης. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Κατσιβαρδά.
Ορίστε, κύριε Υπουργέ, έχετε τον λόγο.
ΙΩΑΝΝΗΣ ΛΑΜΠΡΟΠΟΥΛΟΣ (Υφυπουργός Προστασίας του Πολίτη): Ευχαριστώ, κύριε Πρόεδρε.
Κύριε Βουλευτά, ευχαριστώ πάρα πολύ και για τα καλά σας λόγια και για το επίπεδο της συζήτησής μας. Απαντώντας στην ερώτησή σας, θέλω να πω ότι το αστυνομικό προσωπικό που αναφέρετε στην ερώτησή σας διακρίνεται σε δύο κατηγορίες: πρώτον, σε εκείνο που προσλαμβάνεται για να εργαστεί στις υπηρεσίες της Ελληνικής Αστυνομίας και να εκτελεί αστυνομικά καθήκοντα και εν συνεχεία αποκτά πτυχίο ιατρικού επαγγέλματος ή άλλης επιστήμης και δεύτερον, σε εκείνο που προσλαμβάνεται σε θέση αξιωματικού ειδικών καθηκόντων από την Ελληνική Αστυνομία για την κάλυψη των αναγκών της σε ιατρικό προσωπικό ή προσωπικό άλλων ειδικοτήτων.
Εάν γίνει αυτό που προτείνετε στην ερώτησή σας, δηλαδή όλοι οι αστυνομικοί που κατέχουν πτυχίο ιατρικού ή οποιουδήποτε άλλου επαγγέλματος να μπορούν με αίτησή τους να αποσπαστούν υποχρεωτικά εκτός της Ελληνικής Αστυνομίας, αυτό θα δημιουργούσε προβλήματα υποστελέχωσης στην Αστυνομία, γιατί πολλά παιδιά εισέρχονται στην Ελληνική Αστυνομία ως απλοί αστυνομικοί ή και αξιωματικοί και εκ των υστέρων έχουν τη διάθεση και σπουδάζουν, παίρνουν πτυχία και αυτό είναι πολύ καλό για το επίπεδο της Αστυνομίας μας.
Ο ν. 5195/2025 που αναφέρετε αποσπά υποχρεωτικά σε στρατιωτικά νοσοκομεία μόνο τους ιατρούς της Ελληνικής Αστυνομίας που αποφοίτησαν από τη Στρατιωτική Σχολή Αξιωματικών Σωμάτων και δεν μπορεί να εφαρμοστεί σε κάθε αστυνομικό με πτυχίο ιατρικού επαγγέλματος. Με το προεδρικό διάταγμα 100/2003 οι αστυνομικοί μπορούν να αποσπαστούν σε στρατιωτική ή πολιτική υπηρεσία για να ασκήσουν αποκλειστικά αστυνομικά καθήκοντα -αστυνομικά μόνο- και όχι καθήκοντα ιατρικού ή άλλου επαγγέλματος. Άρα, ούτε η εν λόγω διάταξη μπορεί να εφαρμοστεί στην προκειμένη περίπτωση.
Ευχαριστώ, κύριε Πρόεδρε.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κύριε Υπουργέ.
Τον λόγο έχει ο κύριος Βουλευτής για τη δευτερολογία του.
ΧΑΡΑΛΑΜΠΟΣ ΚΑΤΣΙΒΑΡΔΑΣ: Ναι, ευχαριστώ πολύ, κύριε Πρόεδρε.
Ευχαριστώ πολύ, αξιότιμε κύριε Υπουργέ, για την εμπεριστατωμένη απάντηση και τη διάκριση των περιπτώσεων που διέπονται σε καθ’ εκάστη περίπτωση, καθ’ όσον αφορά το προεδρικό διάταγμα 100/2023 και τον ν. 5195/2025 τον οποίο μνημονεύω.
Πλην, όμως, η γενεσιουργός αιτία που με ώθησε να υποβάλω το ερώτημα αυτό ενώπιόν σας είναι το γεγονός ότι εν τοις πράγματι υπάρχουν αστυνομικοί της ΕΛ.ΑΣ. αυτήν τη στιγμή εν ενεργεία οι οποίοι εισήλθαν στην Αστυνομία έχοντας εκ των προτέρων το πτυχίο της Ιατρικής, ασκούντες για ένα ορισμένο χρονικό διάστημα τα καθήκοντά τους ως αστυνομικοί, πλην όμως στην πορεία έκαναν χρήση αδείας μέσω της οικείας αυτής νομοθεσίας, προκειμένου να αποκτήσουν την ειδικότητα.
Ανεξαρτήτως του τι ισχύει σήμερα, διεξοδικότερα δηλαδή ως προς το στατιστικό δείγμα και ως προς τη διάκριση της νομοθεσίας, υπάρχει ένα απτό γεγονός. Έχει παρατηρηθεί, δηλαδή, εξ όσων και εγώ αφουγκράζομαι και μου έχουν μεταφέρει ως Βουλευτή, ότι υπάρχουν ιατροί, όπως προείπα, οι οποίοι έχουν λάβει την ειδικότητα με κονδύλια του Δημοσίου, ασκώντας προσωρινά καθήκοντα αστυνομικού και έχοντας εκ των προτέρων λάβει το πτυχίο της Ιατρικής.
Και ενσκήπτει το πρόσκομμα ότι αυτοί δεν αξιοποιούνται ως ιατροί λόγω του ότι υπάρχει ένας αρκούντως ικανοποιητικός αριθμός, ένα πλήθος ιατρών στην ΕΛ.ΑΣ.. Εξ αντιδιαστολής, όμως, με την ΕΛ.ΑΣ. στα στρατιωτικά νοσοκομεία έχει παρατηρηθεί ότι υπάρχει μία υποστελέχωση, υπάρχει ένας ελλιπής αριθμός από ιατρικό προσωπικό.
Και το ερώτημα το οποίο επανατίθεται πλέον επί του ειδικοτέρου είναι το εξής: Υπάρχει έστω και με τα παρόντα τρωτά της νομοθεσίας, όπως μου τα επισημάνατε ορθώς και με διαφωτίσατε σε αυτές τις καίριες πτυχές, τουλάχιστον εφόσον έχει προκύψει το ζήτημα αυτό -και το θέτω εγώ διά της ερωτήσεως αυτής λόγω του ότι υπάρχουν πραγματικά περιστατικά, πραγματικά πρόσωπα- προοπτική βάσιμη, εφόσον έχει εντοπιστεί αυτή η ασυμμετρία στελέχωσης στην ΕΛ.ΑΣ. και στα στρατιωτικά νοσοκομεία, να τροποποιηθεί επί τα βελτίω και προς την κατεύθυνση να συντμηθούν κάποιες γραφειοκρατικές διαδικασίες, ούτως ώστε να υπάρχει η ευχερής απόσπαση των ιατρών αυτών από την ΕΛ.ΑΣ. στα στρατιωτικά νοσοκομεία; Αυτή είναι η αγωνία ορισμένων ιατρών οι οποίοι μας παρακολουθούν τώρα.
Ευχαριστώ πάρα πολύ.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κύριο Βουλευτή.
Ο κύριος Υπουργός έχει τον λόγο για τη δική του δευτερολογία.
ΙΩΑΝΝΗΣ ΛΑΜΠΡΟΠΟΥΛΟΣ (Υφυπουργός Προστασίας του Πολίτη): Ευχαριστώ, κύριε Πρόεδρε.
Κύριε Βουλευτά, στους αστυνομικούς που εκ των υστέρων απέκτησαν πτυχίο Ιατρικής χορηγείται υποχρεωτικά εκπαιδευτική άδεια με αποδοχές από την υπηρεσία τους για την απόκτηση της ειδικότητάς τους. Προκειμένου να αποκτήσουν ειδικότητα, τους δίνει την ευκαιρία με αποδοχές η υπηρεσία. Ωστόσο, αυτό δεν συνεπάγεται ότι οι εν λόγω αστυνομικοί μπορούν να αποσπαστούν σε υπηρεσίες εκτός της Ελληνικής Αστυνομίας, όπως παραδείγματος χάριν σε στρατιωτικά νοσοκομεία.
Άλλωστε, το πλήθος που αναφέρετε στην ερώτησή σας είναι έντεκα αστυνομικοί γενικών καθηκόντων με πτυχίο Ιατρικής, οι οποίοι σε καμία περίπτωση δεν αρκούν για να καλύψουν τις ανάγκες των στρατιωτικών νοσοκομείων, φυσικά, γιατί εκεί είναι μεγάλες οι ελλείψεις από ό,τι γνωρίζουμε όλοι. Δεν υπάρχει, κατά συνέπεια, πλεόνασμα αναξιοποίητων ιατρών στην ΕΛ.ΑΣ.. Έντεκα είναι όλοι-όλοι.
Πρόσφατα εκδόθηκε προκήρυξη για κάλυψη εκατόν είκοσι έξι θέσεων προσωπικού ειδικών καθηκόντων από την Ελληνική Αστυνομία, μεταξύ των οποίων και είκοσι θέσεις για ιατρούς, οδοντιάτρους και ψυχιάτρους, άρα, χρειαζόμαστε. Με την προκήρυξη που «τρέχει» τώρα θα προσλάβουμε και καινούργιους γιατρούς. Στον εν λόγω διαγωνισμό μπορούν, εφόσον το επιθυμούν, να συμμετάσχουν οι αστυνομικοί που υπηρετούν ήδη στην Ελληνική Αστυνομία και κατέχουν πτυχίο ιατρικού επαγγέλματος. Αυτοί οι αστυνομικοί που πήραν το πτυχίο τους εκ των υστέρων μπορούν σε αυτόν τον διαγωνισμό να συμμετάσχουν και φυσικά, θα έχουν και μόρια.
Σε κάθε περίπτωση, οι εν λόγω αστυνομικοί δεν δικαιούνται να αποσπαστούν σε στρατιωτικά νοσοκομεία γιατί προσελήφθησαν για να καλύψουν ανάγκες της Ελληνικής Αστυνομίας.
Όσον αφορά τους πτυχιούχους, βάλατε ένα μεγάλο θέμα με την ερώτησή σας. Όσον αφορά τους πτυχιούχους που βρίσκονται στην Ελληνική Αστυνομία, είναι πάρα πολλοί αστυνομικοί που έχουν τη διάθεση να ανέβουν, να μάθουν, να πάρουν εφόδια στη ζωή τους και για τους ίδιους και για την υπηρεσία και παίρνουν πτυχία ενώ είναι αστυνομικοί, διαβάζουν στο πανεπιστήμιο, παίρνουν πτυχία, παίρνουν μεταπτυχιακά. Αυτοί -και εγώ το πιστεύω και όλοι μας το πιστεύουμε και η πολιτική ηγεσία και η φυσική- πρέπει να αξιοποιούνται, σύμφωνα με τις γνώσεις που απέκτησαν μετά την κατάταξή τους στην Ελληνική Αστυνομία.
Και νομίζω ότι προς αυτήν την κατεύθυνση πρέπει να το δούμε, γιατί έχουν να προσφέρουν στην Αστυνομία από κάθε περίπτωση. Όταν ένας μπαίνει απλός αστυνομικός και παίρνει πτυχίο, πρέπει αυτός να αξιοποιείται. Και η ίδια η υπηρεσία θα είναι ωφελημένη και η κοινωνία θα είναι ωφελημένη και οι ίδιοι οι αστυνομικοί. Και προς αυτήν την κατεύθυνση νομίζω ότι θα το δει και η φυσική ηγεσία της Αστυνομίας, πώς θα έχουμε ένα καλύτερο αποτέλεσμα και μια καλύτερη εξέλιξη και για τους ίδιους τους αστυνομικούς.
Ευχαριστώ πολύ.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κύριε Υπουργέ.
Ολοκληρώθηκε η συζήτηση της επίκαιρης ερώτησης.
Κύριοι συνάδελφοι, δέχεστε στο σημείο αυτό να λύσουμε τη συνεδρίαση;
ΟΛΟΙ ΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Πάρις Κουκουλόπουλος): Με τη συναίνεση του Σώματος και ώρα 9.14΄ λύεται η συνεδρίαση για τη Δευτέρα 7 Σεπτεμβρίου 2026 και ώρα 14.00΄, με αντικείμενο εργασιών του Σώματος κοινοβουλευτικό έλεγχο, συζήτηση επικαίρων ερωτήσεων.

